CELEX: 62020CC0388
Language: mt
Date: 2021-09-02
Title: Konklużjonijiet tal-Avukat Ġenerali A. Rantos, ippreżentati fit-2 ta’ Settembru 2021.#Bundesverband der Verbraucherzentralen und Verbraucherverbände - Verbraucherzentrale Bundesverband e.V. vs Dr. August Oetker Nahrungsmittel KG.#Talba għal deċiżjoni preliminari, imressqa mill-Bundesgerichtshof.#Rinviju għal deċiżjoni preliminari – Regolament (UE) Nru 1169/2011 – Informazzjoni dwar il-prodotti tal-ikel lill-konsumaturi – Punt l tal-Artikolu 9(1) – Dikjarazzjoni dwar in-nutrizzjoni – It-tieni subparagrafu tal-Artikolu 31(3) – Kalkolu tal-valur enerġetiku u tal-ammonti ta’ nutrijenti – Possibbiltà li din l-informazzjoni tingħata għall-prodott tal-ikel ladarba jkun ippreparat – Kundizzjonijiet – It-tieni subparagrafu tal-Artikolu 33(2) – Espressjoni abbażi ta’ kull porzjon jew kull unità ta’ konsum.#Kawża C-388/20.

KONKLUŻJONIJIET TAL-AVUKAT ĠENERALI
   RANTOS
   ippreżentati fit‑2 ta’ Settembru 2021 (
         1
      )
   
      Kawża C‑388/20
   
   Bundesverband der Verbraucherzentralen und Verbraucherverbände – Verbraucherzentrale Bundesverband e.V.
   vs
   Dr. August Oetker Nahrungsmittel KG
   
      (talba għal deċiżjoni preliminari mressqa mill-Bundesgerichtshof (il‑Qorti Federali tal-Ġustizzja, il-Ġermanja)]
   
   “Rinviju għal deċiżjoni preliminari – Regolament (UE) Nru 1169/2011 – Informazzjoni dwar il-prodotti tal-ikel lill-konsumaturi – Artikolu 9(1)(l) – Dikjarazzjoni dwar in-nutrizzjoni – It-tieni subparagrafu tal-Artikolu 31(3) – Kalkolu tal-valur enerġetiku u tal-ammonti ta’ nutrijenti – It-tieni subparagrafu tal-Artikolu 33(2) – Espressjoni abbażi ta’ kull porzjon jew kull unità ta’ konsum”
   
      I. Introduzzjoni
   
   
            1.
         
         
            Din it-talba għal deċiżjoni preliminari tirrigwarda l‑interpretazzjoni ta’ dispożizzjonijiet tar-Regolament (UE) Nru 1169/2011 dwar l-għoti ta’ informazzjoni dwar l-ikel lill‑konsumaturi (
                  2
               ). B’mod iktar preċiż, il-qorti tar-rinivju tixtieq tkun taf jekk, u taħt liema kundizzjonijiet, tista’ tingħata, fuq in-naħa ta’ quddiem tal‑pakkett ta’ ikel, informazzjoni volontarja dwar in-nutrizzjoni li ma hijiex relatata mal-ikel kif jinbiegħ, iżda ma’ porzjonijiet tiegħu wara l-preparazzjoni flimkien ma’ ingredjenti addizzjonali.
         
      
            2.
         
         
            Din it-talba tressqet fil-kuntest ta’ tilwima bejn il-Bundesverband der Verbraucherzentralen und Verbraucherverbände – Verbraucherzentrale Bundesverband e.V. (l-Unjoni Federali taċ-Ċentri u tal-Assoċjazzjonijiet tal-Konsumaturi, il-Ġermanja, iktar ’il quddiem il‑“BVV”) u produttur ta’ prodotti tal-ikel, Dr. August Oetker Nahrungsmittel KG (iktar ’il quddiem “Dr. Oetker”), dwar il-konformità tal-ittikkettjar dwar in-nutrizzjoni li jinsab fuq in-naħa ta’ quddiem ta’ pakkett ta’ muesli (iktar ’il quddiem il-“prodott inkwistjoni”) mar-rekwiżiti relatati mal-informazzjoni dwar in-nutrizzjoni mogħtija b’mod volontarju u, b’mod partikolari, mat-tieni subparagrafu tal-Artikolu 31(3) u mat-tieni subparagrafu tal-Artikolu 33(2) tar-Regolament Nru 1169/2011.
         
      
            3.
         
         
            Minkejja li l-Qorti tal-Ġustizzja diġà kellha l-okkażjoni li tinterpreta r-Regolament Nru 1169/2011, u, b’mod partikolari, id‑Direttivi 2000/13/KE (
                  3
               ) u 90/496/KEE (
                  4
               ) li tħassru minn dan ir‑regolament, din hija l-ewwel darba li ser tittratta l-interpretazzjoni ta’ dispożizzjonijiet relatati mal-ittikkettjar volontarju dwar in-nutrizzjoni ta’ prodotti tal-ikel (
                  5
               ).
         
      
            4.
         
         
            Permezz ta’ dawn il-konklużjonijiet, ser insostni li l-ittikkettjar volontarju dwar in-nutrizzjoni ta’ ikel ippakkjat bil-lest, bħal dak tal‑prodott inkwistjoni, li huwa kkonsmat skont modi differenti ta’ preparazzjoni, ma huwiex konformi mar-rekwiżiti previsti mir‑Regolament Nru 1169/2011 jekk l-informazzjoni relatata mal-valur enerġetiku u mal-ammonti ta’ nutrijenti hija pprovduta biss għal forma waħda ta’ preparazzjoni minflok ma tiġi rrapportata wkoll, għal kull 100 g, fil-forma tal-prodott tal-ikel kif jinbiegħ.
         
      
      II. Il-kuntest ġuridiku
   
   
            5.
         
         
            Il-premessi 10, 17, 35, 37 u 41 tar-Regolament Nru 1169/2011 jistipulaw:
            
                     “(10)
                  
                  
                     Il-pubbliku ġenerali għandu interess fir-relazzjoni bejn id-dieta u s-saħħa u fl-għażla ta’ dieta adatta li tgħodd għall-bżonnijiet individwali. Il-White Paper tal-Kummissjoni tat‑30 ta’ Mejju 2007 dwar Strateġija għall-Ewropa fi kwistjonijiet tas-saħħa relatati man-Nutrizzjoni, il-Piż Żejjed u l-Obeżità […] innotat li t-tikkettar dwar in-nutrizzjoni huwa metodu importanti wieħed biex il‑konsumaturi jkunu infurmati dwar il-kompożizzjoni tal-ikel u jiġu megħjuna jagħmlu għażliet infurmati. Il-Komunikazzjoni tal‑Kummissjoni tat‑13 ta’ Marzu 2007 intitolata “L-istrateġija tal-UE fil-politika tagħha dwar il-konsumatur għall-perijodu 2007-2013 – Tisħiħ tal-possibbiltajiet ta’ azzjoni tal‑konsumaturi, titjib tal-benessri tagħhom, u l-protezzjoni effettiva tagħhom” enfasizzat li huwa essenzjali, kemm għall‑kompetizzjoni effettiva kif ukoll għall-benesseri tal‑konsumatur, li l-konsumaturi jkunu jistgħu jagħmlu għażla infurmata. L-għarfien dwar il-prinċipji bażiċi tan-nutrizzjoni u informazzjoni adatta dwar in-nutrizzjoni tal-ikel għandu jikkontribwixxi b’mod sinifikanti biex il-konsumaturi jkunu jistgħu jagħmlu tali għażla infurmata. […]
                  
               […]
            
                     (17)
                  
                  
                     Il-konsiderazzjoni ewlenija biex tintalab informazzjoni obbligatorja dwar l-ikel għandha tkun biex il-konsumaturi jkunu jistgħu jidentifikaw u jagħmlu użu adatt tal-ikel u biex jagħmlu għażliet li jaqblu mal-bżonnijiet tad-dieta tagħhom individwali. B’dan il-għan, l-operaturi fin-negozju tal-ikel għandhom jiffaċilitaw l-aċċessibbiltà ta’ dik l-informazzjoni għal min hu nieqes mill-vista.
                  
               […]
            
                     (35)
                  
                  
                     Biex jiġi ffaċilitat it-tqabbil ta’ prodotti f’daqsijiet ta’ pakkett differenti, ikun xieraq li jinżamm ir-rekwiżit li d-dikjarazzjoni obbligatorja dwar in-nutrizzjoni għandha tirreferi għal ammonti ta’ 100 g jew 100 ml u, jekk ikun xieraq, li jiġu permessi dikjarazzjonijiet addizzjonali skont il-porzjon. Għalhekk, metal l‑ikel ikun ippakkjat bil-lest u jiġu identifikati porzjonijiet jew unitajiet ta’ konsum individwali, għandha tkun permessa dikjarazzjoni dwar in-nutrizzjoni għal kull porzjon jew għal kull unità ta’ konsum, minbarra l-espressjoni għal kull 100 g jew 100 ml. Barra minn hekk, biex jingħataw indikazzjonijiet li jistgħu jitqabblu rigward il-porzjonijiet jew l-unitajiet ta’ konsum, il-Kummissjoni għandha tingħata s-setgħa tadotta regoli dwar l‑espressjoni tad-dikjarazzjoni dwar in-nutrizzjoni għal kull porzjon jew għal kull unità ta’ konsum għal kategoriji speċifiċi ta’ ikel.
                  
               […]
            
                     (37)
                  
                  
                     Ladarba wieħed mill-għanijiet ta’ dan ir-Regolament huwa li jipprovdi bażi għall-konsumatur finali biex jagħmel għażliet informati, huwa importanti li f’dan ir-rigward jiġi żgurat li l‑konsumatur finali jifhem faċilment l-informazzjoni pprovduta fuq it-tikkettar. […]
                  
               […]
            
                     (41)
                  
                  
                     Sabiex tattira lill-konsumatur medju u sabiex isservi l-għan informattiv li għalih iddaħħlet, u minħabba l-livell ta’ għarfien attwali dwar is-suġġett tan-nutrizzjoni, l-informazzjoni pprovduta għandha tkun sempliċi u faċilment komprensibbli. Informazzjoni dwar in-nutrizzjoni parzjalment fil-linja viżiva ewlenija, komunement magħrufa bħala l-‘quddiem tal-pakkett’ u parzjalment fuq naħa oħra tal-pakkett, pereżempju fuq il-‘wara tal‑pakkett’, tista’ toħloq konfużjoni għall-konsumaturi. Għaldaqstant, id-dikjarazzjoni dwar in-nutrizzjoni għandha tkun fl-istess linji viżivi. Barra minn hekk, fuq bażi volontarja, l‑elementi l-iktar importanti tal-informazzjoni dwar in-nutrizzjoni jistgħu jkunu ripetuti fil-linja viżiva ewlenija, sabiex il‑konsumaturi jiġu megħjuna jaraw faċilment l-informazzjoni essenzjali dwar in-nutrizzjoni meta jixtru l-ikel. Għażla libera dwar l-informazzjoni li tista’ tkun ripetuta tista’ tikkonfondi lill‑konsumaturi. Għalhekk huwa meħtieġ li jiġi ċċarat liema informazzjoni tista’ tkun ripetuta.”
                  
               
      
            6.
         
         
            L-Artikolu 9 ta’ dan ir-regolament, intitolat “Lista ta’ dettalji obbligatorji”, jinkludi l-paragrafu 1 li huwa fformulat kif ġej:
            “Konformement mal-Artikoli 10 sa 35 u skont l-eċċezzjonijiet li hemm f’dan il-Kapitolu, hija obbligatorja l-indikazzjoni tad-dettalji li ġejjin:
            […]
            l) dikjarazzjoni ta’ nutrizzjoni.”
         
      
            7.
         
         
            L-Artikolu 30 ta’ dan ir-regolament, intitolat “Kontenut”, jipprevedi:
            “1.   Id-dikjarazzjoni obbligatorja dwar in-nutrizzjoni għandha tinkludi dan li ġej:
            
                     (a)
                  
                  
                     il-valur enerġetiku; u
                  
               
                     (b)
                  
                  
                     l-ammonti ta’ xaħam, saturati, karboidrati, zokkor, proteini u melħ.
                  
               […]
            3.   Fejn it-tikkettar ta’ ikel ippakkjat bil-lest jipprevedi d‑dikjarazzjoni obbligatorja dwar in-nutrizzjoni msemmija fil-paragrafu 1, l-informazzjoni li ġejja tista’ tiġi ripetuta fiha:
            
                     (a)
                  
                  
                     il-valur enerġetiku; jew
                  
               
                     (b)
                  
                  
                     il-valur enerġetiku flimkien mal-ammonti ta’ xaħam, saturati, zokkor u melħ.
                  
               4.   B’deroga mill-Artikolu 36(1), fejn it-tikkettar tal-prodotti msemmija fl-Artikolu 16(4) jipprevedi dikjarazzjoni dwar in‑nutrizzjoni, il-kontenut ta’ dik id-dikjarazzjoni jista’ jkun limitat biss għall-valur enerġetiku.
            5.   Mingħajr preġudizzju għall-Artikolu 44 u b’deroga mill-Artikolu 36(1), fejn it-tikkettar tal-prodotti msemmija fl-Artikolu 44(1) jipprovdi dikjarazzjoni dwar in-nutrizzjoni, il-kontenut ta’ dik id‑dikjarazzjoni jista’ jkun limitat biss għal:
            
                     (a)
                  
                  
                     il-valur enerġetiku; jew
                  
               
                     (b)
                  
                  
                     il-valur enerġetiku flimkien mal-ammonti ta’ xaħam, saturati, zokkor u melħ.
                  
               […]”
         
      
            8.
         
         
            L-Artikolu 31 tal-istess regolament, intitolat “Kalkolu”, fil‑paragrafu 3 tiegħu jipprevedi:
            “Il-valur enerġetiku u l-ammonti ta’ nutrijenti msemmijin fl‑Artikolu 30(1) sa (5) għandhom ikunu dawk tal-ikel kif jinbiegħ.
            Fejn adegwat, l-informazzjoni tista’ tkun marbuta mal-ikel wara l‑preparazzjoni, dejjem jekk jingħataw istruzzjonijiet dettaljati biżżejjed dwar il-preparazzjoni u l-informazzjoni tkun marbuta mal-ikel kif jiġi mħejji għall-konsum.”
         
      
            9.
         
         
            L-Artikolu 32 tar-Regolament Nru 1169/2011, intitolat “Espressjoni għal kull 100 g jew għal kull 100 ml”, fil-paragrafu 2 tiegħu jistipula:
            “Il-valur enerġetiku u l-ammont ta’ nutrijenti msemmija fl‑Artikolu 30(1) sa (5) għandhom ikunu espressi għal kull 100 g jew għal kull 100 ml.”
         
      
            10.
         
         
            L-Artikolu 33 ta’ dan ir-regolament, intitolat “Espressjoni abbażi ta’ kull porzjon jew kull unità ta’ konsum”, fil-paragrafi 1 u 2 tiegħu jipprevedi:
            “1.   Fil-każijiet li ġejjin, il-valur enerġetiku u l-ammont ta’ nutrijenti msemmija fl-Artikolu 30(1) sa (5) jistgħu jkunu espressi għal kull porzjon u/jew għal kull unità ta’ konsum, faċilment rikonoxxibbli mill‑konsumaturi, sakemm il-porzjon jew l-unità tkun kwantifikata fit‑tikketta u li l-għadd ta’ porzjonijiet jew unitajiet li jinsabu fil-pakkett ikun imsemmi:
            
                     (a)
                  
                  
                     barra mill-forma ta’ espressjoni għal kull 100 g jew għal kull 100 ml msemmija fl-Artikolu 32(2);
                  
               
                     (b)
                  
                  
                     barra mill-forma ta’ espressjoni għal kull 100 g jew għal kull 100 ml msemmija fl-Artikolu 32(3) rigward l-ammonti ta’ vitamini u minerali;
                  
               
                     (c)
                  
                  
                     barra mill-forma ta’ espressjoni għal kull 100 g jew għal kull 100 ml msemmija fl-Artikolu 32(4).
                  
               2.   B’deroga mill-Artikolu 32(2), fil-każijiet imsemmijin fil-punt (b) tal-Artikolu 30(3) l-ammont ta’ nutrijenti u/jew il-perċentwal tal‑konsum referenzjali stabbilit fil-Parti B tal-Anness XIII jistgħu jkunu espressi abbażi ta’ unità għal kull porzjon jew għal kull unità tal‑konsum biss.
            Meta l-ammonti tan-nutrijenti jkunu espressi fuq il-bażi ta’ kull porzjon jew ta’ kull unità ta’ konsum biss skont l-ewwel subparagrafu, il-valur enerġetiku għandu jiġi espress għal kull 100 g jew għal kull 100 ml u fuq il-bażi ta’ kull porzjon jew ta’ kull unità tal-konsum.”
         
      
      III. Il-kawża prinċipali, id-domandi preliminari u l-proċedura quddiem il-Qorti tal-Ġustizzja
   
   
            11.
         
         
            Dr. Oetker hija impriża tal-ikel Ġermaniża li tipproduċi u tikkummerċjalizza muesli bl-isem ta’ “Dr. Oetker Vitalis Knuspermüsli Schoko+Keks” (muesli krokkanti biċ-ċikkulata u gallettini). Il-pakkett ta’ dan il-prodott huwa magħmul minn kaxxa tal-kartun fil-forma ta’ kubu.
         
      
            12.
         
         
            Dan il-pakkett fih id-dikjarazzjonijiet dwar in-nutrizzjoni segwenti:
            
                     –
                  
                  
                     Fuq il-ġenb tal-pakkett (in-naħa d-dejqa tal-kaxxa), taħt it-titolu “Informazzjoni dwar in-nutrizzjoni”, hemm l-indikazzjonijiet dwar il-valur enerġetiku u l-ammonti ta’ xaħam, saturati, karboidrati, zokkor, proteini u melħ, li huma rrapportati, minn naħa waħda, għal kull 100 g tal-prodott kif jinbiegħ (iktar ’il quddiem il-“porzjon tal‑prodott kif jinbiegħ”) u, min-naħa l-oħra, għal kull porzjon ta’ 40 g ta’ muesli ppreparat b’60 ml ħalib li fih 1.5 % ta’ xaħam (iktar ’il quddiem il-“porzjon tal-prodott wara l-preparazzjoni”).
                  
               
                     –
                  
                  
                     Fuq il-faċċata tal-pakkett (il-linji viżivi prinċipali tal-kaxxa) huma rrepetuti l-indikazzjonijiet dwar il-valur enerġetiku u dwar l‑ammonti ta’ xaħam, saturati, karboidrati, zokkor u melħ, li huma relatati biss mal-porzjon tal-prodott wara l-preparazzjoni.
                  
               
      
            13.
         
         
            Il-BVV tqis li l-ittikkettjar dwar in-nutrizzjoni tal-prodott inkwistjoni jikser id-dispożizzjonijiet dwar id-dikjarazzjoni dwar in‑nutrizzjoni previsti mir-Regolament Nru 1169/2011. Dr. Oetker allegatament kisret l-Artikolu 33 ta’ dan ir-regolament, moqri flimkien mal-Artikoli 30 u 32 tiegħu, minħabba li, fuq il-faċċata tal-pakkett tal‑prodott inkwistjoni, il-valur enerġetiku huwa indikat mhux skont il‑porzjon tal-prodott kif jinbiegħ (jiġifieri 1880 kJ), iżda biss skont il‑porzjon tal-prodott wara l-preparazzjoni (jiġifieri 872 kJ). Minħabba f’hekk, il-BVV intimat lil Dr. Oetker u talbet, essenzjalment, li din tal‑aħħar tintrabat li tastjeni, suġġett għal klawżola penali.
         
      
            14.
         
         
            Peress li din l-intimazzjoni baqgħet mingħajr effett, il-BVV ippreżentat rikors quddiem il-Landgericht Bielefeld (il-Qorti Reġjonali ta’ Bielefeld, il-Ġermanja) li, wara li laqgħet dan ir-rikors, permezz ta’ sentenza tat‑8 ta’ Awwissu 2018, iddeċidiet, minn naħa waħda, li l-ittikkettajr fuq il-faċċata tal-pakkett tal-prodott inkwistjoni, li ma kienx jindika l-valur enerġetiku għal kull porzjon tal-prodott kif jinbiegħ, ma kienx konformi mat-tieni subparagrafu tal-Artikolu 33(2) tar‑Regolament Nru 1169/2011 u, min-naħa l-oħra, li t-tieni subparagrafu tal-Artikolu 31(3) ta’ dan ir-regolament ma kienx japplika peress li “fażijiet ta’ trasformazzjoni sinjifikattivi ferm” kienu nieqsa f’dan il-każ.
         
      
            15.
         
         
            Wara li Dr. Oetker ippreżentat appell, l-Oberlandesgericht Hamm (il-Qorti Reġjonali Superjuri ta’ Hamm, il-Ġermanja), permezz ta’ sentenza tat‑13 ta’ Ġunju 2019, annullat din is-sentenza u ċaħdet l-appell tal-BVV.
         
      
            16.
         
         
            Skont din il-qorti, id-dikjarazzjoni dwar il-valur enerġetiku għal kull porzjon tal-prodott inkwistjoni wara l-preparazzjoni kienet suffiċjenti. Minn naħa, it-tieni subparagrafu tal-Artikolu 33(2) tar-Regolament Nru 1169/2011 ma kienx jirrikjedi li għandu jiġi indikat fuq il-faċċata tal-pakkett ta’ prodott tal-ikel, apparti l-informazzjoni dwar in-nutrizzjoni li kienet diġà tinstab hemm, il-valur enerġetiku tal‑prodott kif jinbiegħ. Fil-fatt, id-dikjarazzjoni obbligatorja dwar in‑nutrizzjoni, irregolata fl-Artikolu 30(1) ta’ dan ir-regolament, saret permezz ta’ indikazzjonijiet – mhux ikkontestati f’dan il-każ – li jinsabu fuq il-ġenb tal-pakkett tal-prodott inkwistjoni. Għalhekk, l-indikazzjonijiet li jinsabu fuq il-faċċata tal-pakkett kienu jikkostitwixxu, min-naħa tagħhom, informazzjoni rrepetuta fis-sens tal-Artikolu 30(3)(b) ta’ dan ir‑regolament. F’tali kuntest, fejn il-valur enerġetiku u l-ammonti ta’ nutrijenti huma espressi biss skont il-porzjon f’din l-informazzjoni rrepetuta, il-valur enerġetiku għandu, skont it-tieni subparagrafu tal‑Artikolu 33(2) tal-istess regolament ikun espress għal kull 100 g tal‑prodott tal-ikel wara l-preparazzjoni. Min-naħa l-oħra, mit-tieni subparagrafu tal-Artikolu 31(3) tar-Regolament Nru 1169/2011 jirriżulta li l-indikazzjoni tal-valur enerġetiku tista’ tingħata wkoll għall‑prodott tal-ikel wara l-preparazzjoni, bil-kundizzjoni li – bħal f’dan il-każ – il-mod ta’ preparazzjoni huwa deskritt b’mod suffiċjentement iddettaljat u li l-informazzjoni tirrigwarda l-prodott tal-ikel lest għall‑konsum. Barra minn hekk, dan ir-regolament ma jinkludix elementi insostenn tal-argument tal-Landgericht Bielefeld (il‑Qorti Reġjonali ta’ Bielefeld) li t-terminu “preparazzjoni”, fis-sens ta’ din id‑dispożizzjoni, għandu jinftiehem bħala li jinvolvi “fażijiet ta’ trasformazzjoni sinjifikattivi ferm”, bħat-tisjir jew it-tisħin.
         
      
            17.
         
         
            Il-BVV ippreżentat appell għal reviżjoni quddiem il‑Bundesgerichtshof (il-Qorti Federali tal-Ġustizzja, il-Ġermanja), il‑qorti tar-rinviju, mis-sentenza tal-Oberlandesgericht Hamm (il‑Qorti Reġjonali Superjuri ta’ Hamm).
         
      
            18.
         
         
            Skont il-qorti tar-rinviju, l-eżitu ta’ dan l-appell għal reviżjoni jiddependi b’mod partikolari fuq jekk l-Artikolu 31(3) u l‑Artikolu 33(2) tar-Regolament Nru 1169/2011 għandhomx jiġu interpretati fis-sens li huwa pprojbit, f’każ bħal dak inkwistjoni fil‑kawża prinċipali, li fuq il-faċċata tal-pakkett tissemma, għal finijiet promozzjonali, informazzjoni dwar in-nutrizzjoni għal kull porzjon tal‑prodott tal-ikel wara l-preparazzjoni, mingħajr ma jiġi indikat il-valur enerġetiku għal kull 100 g ta’ dan il-prodott tal-ikel kif jinbiegħ.
         
      
            19.
         
         
            Kien f’dawn iċ-ċirkustanzi li l-Bundesgerichtshof (il-Qorti Federali tal-Ġustizzja) iddeċidiet li tissospendi l-proċeduri quddiemha u li tagħmel lill-Qorti tal-Ġustizzja d-domandi preliminari li ġejjin:
            
                     “1)
                  
                  
                     It-tieni subparagrafu tal-Artikolu 31(3) tar-Regolament (UE) Nru 1169/2011 […] għandu jiġi interpretat fis-sens li din id‑dispożizzjoni tapplika biss għall-ikel li għalih hija meħtieġa preparazzjoni u li għalih il-mod ta’ preparazzjoni huwa determinat minn qabel?
                  
               
                     2)
                  
                  
                     Fil-każ li għall-ewwel domanda tingħata risposta fin-negattiv: il‑kliem ‘kull 100 g’ li jinsab fit-tieni subparagrafu tal‑Artikolu 33(2) tar-Regolament Nru 1169/2011 għandu jinftiehem bħala li jirreferi biss għal 100 g tal-prodott kif jinbiegħ jew li jirreferi wkoll – tal-inqas b’mod addizzjonali – għal 100 g tal-ikel wara l-preparazzjoni?”
                  
               
      
            20.
         
         
            Il-partijiet fil-kawża prinċipali u l-Kummissjoni Ewropea ppreżentaw osservazzjonijiet bil-miktub. Il-Qorti tal-Ġustizzja ddeċidiet li tgħaddi għas-sentenza mingħajr ma tinżamm seduta għas-sottomissjonijiet orali, skont l‑Artikolu 76(2) tar-Regoli tal-Proċedura tagħha.
         
      
      IV. Analiżi
   
   
      
         A.
       
         Osservazzjonijiet preliminari
      
   
   
            21.
         
         
            Dawn id-domandi preliminari jirrigwardaw ir-rekwiżiti dwar l-ittikkettjar dwar in-nutrizzjoni tal-prodotti tal-ikel stabbiliti bir‑Regolament Nru 1169/2011. Fid-dawl tal-teknikalità tal‑leġiżlazzjoni inkwistjoni, inqis utili li qabel xejn tingħata ħarsa ġenerali lejn il-qafas regolatorju rilevanti (1.), sabiex jinftiehem aħjar l-ittikkettjar dwar in-nutrizzjoni tal-prodott inkwistjoni u d-domandi magħmula (2.).
         
      
      1. Il-qafas regolatorju rilevanti
   
   
      a) Il-ġenesi u l-għanijiet li għandhom jintlaħqu
   
   
            22.
         
         
            Il-kuntest ġuridiku li jirregola l-ittikkettjar tal-prodotti tal-ikel kien żviluppat mid-Direttiva 79/112/KEE (
                  6
               ), li kienet intiża sabiex tistipula regoli komuni “sabiex ikun mgħejjun il-funzjonament tas-suq komuni” [traduzzjoni mhux uffiċjali], peress li d-differenzi bejn ir-regoli nazzjonali kienu tqisu bħala ostakolu għall-moviment liberu tal-prodotti tal-ikel bejn l-Istati Membri (
                  7
               ). Minkejja li din id-direttiva kienet intiża prinċipalment sabiex telimina tali ostakoli, il-leġiżlatur irrikonoxxa wkoll li tali regoli għandhom ikunu bbażati “qabelxejn, fuq il-ħtieġa li konsumaturi jiġu informati u protetti” (
                  8
               ) [traduzzjoni mhux uffiċjali]. Din il-kunsiderazzjoni ġiet rrepetuta (
                  9
               ) u msaħħa (
                  10
               ) mid-Direttiva 2000/13, li kkodifikat u ssostitwixxiet id‑Direttiva 79/112, fejn din tal-aħħar ġiet emendata diversi drabi u b’mod sostanzjali (
                  11
               ).
         
      
            23.
         
         
            Kien biss meta l-leġiżlazzjoni dwar l-ittikkettjar ta’ prodotti tal‑ikel ġiet issimplifikata u kkodifikata f’test wieħed, jiġifieri r‑Regolament Nru 1169/2011 (
                  12
               ), li l-leġiżlatur tal-Unjoni ddikjara li dan ir-regolament “minbarra li jaqdi l-interessi tas-suq intern billi jissimplifika l-liġi, jiżgura ċ-ċertezza legali u jnaqqas il-piż amministrattiv, ikun ukoll ta’ benefiċċju għaċ-ċittadini billi jirrikjedi t‑tikkettar ċar, komprensibbli u leġġibbli ta’ prodotti tal-ikel” (
                  13
               ). Fil-fatt, l-għan ta’ dan ir-regolament ġie ddefinit bħala, b’mod partikolari, li jipprovdi “l-bażi biex jiġi assigurat livell għoli ta’ protezzjoni għall‑konsumatur b’rabta mal-informazzjoni dwar l-ikel” u li jistipula “l-mezzi biex ikun garantit id-dritt tal-konsumaturi għal informazzjoni u proċeduri għall-għoti ta’ informazzjoni dwar l-ikel” (
                  14
               ). F’dan il-kuntest, l-Artikolu 3(1) ta’ dan ir-regolament jistipula li wieħed mill-“għanijiet ġenerali” ta’ din il-leġiżlazzjoni huwa li “l-forniment tal‑informazzjoni dwar l-ikel għandu jsegwi livell għoli ta’ protezzjoni ta’ saħħet il-konsumaturi u tal-interessi tagħhom billi jipprovdi bażi għall-konsumaturi finali biex ikunu jistgħu jagħmlu għażliet infurmati u biex jużaw l-ikel b’mod sigur, b’mod partikolari fir-rigward ta’ konsiderazzjonijiet sanitarji, ekonomiċi, ambjentali, soċjali u etiċi” (
                  15
               ).
         
      
            24.
         
         
            Huwa għalhekk fid-dawl tal-għan oriġinali tal-funzjonament tajjeb tas-suq intern, iżda, fuq kollox, f’dan il-każ, dak tal-protezzjoni tas-saħħa tal-konsumaturi, li għandhom jiġu evalwati r-regoli dwar l‑informazzjoni dwar il-prodotti tal-ikel.
         
      
      b) L-informazzjoni obbligatorja u volontarja dwar il-prodotti tal‑ikel
   
   
            25.
         
         
            Qabelxejn, għandu jiġi rrilevat li r-Regolament Nru 1169/2011 jagħmel distinzjoni bejn żewġ tipi ta’ informazzjoni: minn naħa waħda, “informazzjoni obbligatorja”, iddefinita bħala “id-dettalji rekwiżiti li għandhom jiġu provduti lill-konsumatur finali mid-dispożizzjonijiet tal‑Unjoni” (
                  16
               ), u, min-naħa l-oħra, l-“informazzjoni volontarja”, li, kif jindika t-terminu stess, hija mogħtija fuq bażi volontarja (
                  17
               ).
         
      
            26.
         
         
            L-informazzjoni obbligatorja sservi biex il-konsumaturi jkunu jistgħu jidentifikaw u jagħmlu użu adattat tal-ikel u biex jagħmlu għażliet li jaqblu mal-bżonnijiet tad-dieta tagħhom individwali (
                  18
               ). Id‑dispożizzjonijiet iddettaljati li jirregolaw din l-informazzjoni obbligatorja jinsabu fil-Kapitolu IV tar-Regolament Nru 1169/2011 (
                  19
               ). Il-lista tal-informazzjoni li għandha tidher b’mod obbligatorju fuq il‑prodotti tal-ikel hija stabbilita fl-Artikolu 9(1) ta’ dan ir-regolament u fiha, fost it-tipi differenti ta’ informazzjoni, taħt il-punt l), “dikjarazzjoni ta’ nutrizzjoni”. Din għandha tkun konformi mad‑dispożizzjonijiet speċjali tat-Taqsima 3 tal-Kapitolu IV u, b’mod partikolari, mal-Artikoli 29 sa 35 tal-imsemmi regolament (
                  20
               ).
         
      
            27.
         
         
            L-informazzjoni volontarja sservi b’mod partikolari sabiex tippermetti lill-produtturi li jixtiequ jiġbdu l-attenzjoni tal-konsumaturi għall-kwalitajiet tal-prodott tagħhom (
                  21
               ) jew jgħinu lill-konsumaturi jaraw faċilment, meta jixtru l-prodotti tal-ikel, l-informazzjoni essenzjali dwar in-nutrizzjoni, billi jirrepetu fil-linja viżiva ewlenija, l‑elementi l-iktar importanti tal-informazzjoni obbligatorja dwar in‑nutrizzjoni (
                  22
               ). Minkejja din in-natura fakultattiva, il-leġiżlatur tal‑Unjoni qies li tali indikazzjonijiet għandhom josservaw ukoll kriterji armonizzati (
                  23
               ). Ir-raġunijiet ta’ tali armonizzazzjoni jvarjaw skont it-tip ta’ informazzjoni volontarja. Pereżempju, fir-rigward tar-repetizzjoni tal-informazzjoni dwar in-nutrizzjoni, jekk tingħata l-għażla libera dwar l-informazzjoni li tista’ tiġi rrepetuta, il-konsumaturi jistgħu jiġu konfużi (
                  24
               ), jew żgwidati (
                  25
               ).
         
      
            28.
         
         
            Għal dawn ir-raġunijiet, il-preżentazzjoni ta’ informazzjoni volontarja ġiet ukoll armonizzata. Għalkemm dan l-aspett tal-ittikkettjar huwa prinċipalment irregolat mid-dispożizzjonijiet tal-Kapitolu V tar‑Regolament Nru 1169/2011, intitolat “Informazzjoni volontarja dwar l-ikel”, dawn jirreferu għad-dispożizzjonijiet tal-Kapitolu IV, kif ukoll għall-Kapitolu III, u b’mod partikolari għall-Artikolu 7 ta’ dan ir‑regolament, li jsemmi l-“prassi ġusta dwar l-informazzjoni”. Fil-fatt, l-informazzjoni dwar il-prodotti tal-ikel li tingħata fuq bażi volontarja, minn naħa waħda, għandha tissodisfa r-rekwiżiti stabbiliti għall‑informazzjoni obbligatorja tat-taqsimiet 2 u 3 tal-Kapitolu IV, jiġifieri d-“dispożizzjonijiet dettaljati” u d-dispożizzjonijiet relatati mad-“dikjarazzjoni ta’ nutrizzjoni” (
                  26
               ) u, min-naħa l-oħra, ma għandhiex tqarraq bil-konsumaturi, ma għandhiex tkun ambigwa jew li toħloq konfużjoni għall-konsumatur u għandha, fejn ikun il-każ, tkun ibbażata fuq id-data xjentifika rilevanti (
                  27
               ).
         
      
      c) L-ittikkettjar dwar in-nutrizzjoni ta’ prodotti tal-ikel
   
   
            29.
         
         
            Fost id-dettalji obbligatorji msemmija fl-Artikolu 9(1) tar‑Regolament Nru 1169/2011 hemm id-“dikjarazzjoni ta’ nutrizzjoni” (
                  28
               ). It-teknikalità tar-regoli relatati mad-“dikjarazzjonijiet dwar in-nutrizzjoni”, li huma magħrufa wkoll taħt l-isem “tikkettar dwar in‑nutrizzjoni” (
                  29
               ), hija enfasizzata mill-fatt li hija l-unika waħda li għandha ddedikata għaliha taqsima sħiħa tal-Kapitolu IV ta’ dan ir-regolament, jiġifieri t‑taqsima 3 (
                  30
               ), li tikkodifika, essenzjalment, id-dispożizzjonijiet tad‑Direttiva 90/496.
         
      
            30.
         
         
            Dawn id-dispożizzjonijiet iddettaljati tat-taqsima 3 jirregolaw il‑kontenut ta’ dawn id-dikjarazzjonijiet, il-preżentazzjoni tagħhom, u l‑kalkolu tal-valur enerġetiku. Huma preċiżament dawn ir-regoli li huma inkwistjoni fil-kawża prinċipali.
         
      
            31.
         
         
            Fl-ewwel lok, fir-rigward tar-regoli relatati mal-kontenut tal-ittikkettjar dwar in-nutrizzjoni, ir-Regolament Nru 1169/2011 jagħmel distinzjoni bejn id-dikjarazzjonijiet dwar in-nutrizzjoni “obbligatorji” u “repetuti”, peress li dawn tal-aħħar jikkostitwixxu kategorija speċifika ta’ dettalji volontarji (
                  31
               ).
         
      
            32.
         
         
            Minn naħa waħda, skont l-Artikolu 30(1) ta’ dan ir-regolament, id-dikjarazzjoni obbligatorja dwar in-nutrizzjoni għandha tinkludi l‑valur enerġetiku u l-ammont ta’ xaħam, saturati, karboidrati, zokkor, proteini u melħ.
         
      
            33.
         
         
            Min-naħa l-oħra, skont l-Artikolu 30(3) tal-imsemmi regolament, minbarra d-dikjarazzjoni obbligatorja dwar in-nutrizzjoni u meta l-ittikkettjar jirrigwarda prodott tal-ikel ippakkjat bil-lest, l-operatur tas‑settur tal-ikel jista’ jagħżel li jirrepeti kemm il-valur enerġetiku tal‑prodott tal-ikel [taħt a)], kif ukoll l-elementi l-oħra kollha l-iktar importanti inklużi fid-dikjarazzjoni obbligatorja dwar in-nutrizzjoni (
                  32
               ), jiġifieri l-elementi kollha ta’ din id-dikjarazzjoni bl-eċċezzjoni tal‑karobidrati u tal-proteini [taħt b)]. L-għan ta’ din il-possibbiltà li jiġu rrepetuti dawn id-dettalji huwa sabiex il-konsumaturi jiġu mgħejjuna jivviżwalizzaw b’mod faċli, waqt ix-xiri tal-prodotti tal-ikel, l‑informazzjoni essenzjali dwar in-nutrizzjoni (
                  33
               ).
         
      
            34.
         
         
            Fit-tieni lok, fir-rigward tar-regoli relatati mal-preżentazzjoni tal-ittikkettjar dwar in-nutrizzjoni, mid-dispożizzjonijiet tar-Regolament Nru 1169/2011 jirriżulta li d-dikjarazzjonijiet obbligatorji għandhom jidhru, bħal wara kollox id-dettalji l-oħra obbligatorji, f’post li jidher, b’tali mod li jkunu jidhru faċilment u jinqraw sew (
                  34
               ). Barra minn hekk, dikjarazzjoni obbligatorja dwar in-nutrizzjoni għandha tkun fl-istess linji viżivi – li huma ddefiniti bħala “l-uċuh kollha ta’ pakkett li jistgħu jinqraw minn naħa waħda” (
                  35
               ) – f’format ċar u, jekk l-ispazju jippermetti, f’format tabulari bin-numri allinjati (
                  36
               ).
         
      
            35.
         
         
            Min-naħa tagħhom, id-dikjarazzjonijiet volontarji rrepetuti, bħad‑dettalji l-oħra volontarji, ma għandhomx jintwerew għad‑detriment tal-ispazju disponibbli għall-informazzjoni obbligatorja (
                  37
               ). Fil-prattika, bħal f’dan il-każ, huma normalment ikunu ppreżentati fil-linji viżivi prinċipali (in-naħa ta’ quddiem tal-pakkett) (
                  38
               ), bl-użu ta’ daqs tat-tipa previst f’dan ir-rigward (
                  39
               ).
         
      
            36.
         
         
            Fit-tielet lok, fir-rigward tal-metodu ta’ kalkolu tal-valur enerġetiku u tal-ammonti ta’ nutrijenti tad-dikjarazzjonijiet dwar in‑nutrizzjoni, skont l-Artikolu 32(2) tar-Regolament Nru 1169/2011, din l-informazzjoni għandha, bħala regola, tkun espressa għal kull 100 g jew 100 ml. Ir-raġuni wara din ir-regola hija għaliex il-konsumatur għandu jkun f’pożizzjoni li jqabbel l-informazzjoni dwar in-nutrizzjoni ta’ prodotti simili ppreżentati f’pakketti ta’ daqsijiet differenti (
                  40
               ) u din tapplika irrispettivament min-natura obbligatorja jew fakultattiva tad‑dikjarazzjoni dwar in-nutrizzjoni, peress li din id-dispożizzjoni tkopri, b’mod partikolari, id-dikjarazzjonijiet dwar in-nutrizzjoni magħmula skont l-Artikolu 30(1) u (3) ta’ dan ir-regolament. Barra minn hekk, id-dikjarazzjonijiet dwar in-nutrizzjoni huma relatati, bħala regola, mal-ikel “kif jinbiegħ” (
                  41
               ), jew, “fejn adegwat”, mal-ikel “wara l‑preparazzjoni”, bil-kundizzjoni li tingħata informazzjoni ddettaljata biżżejjed dwar il-preparazzjoni u l-informazzjoni tkun marbuta mal-ikel kif imħejji għall-konsum (
                  42
               ).
         
      
      2. L-ittikkettjar dwar in-nutrizzjoni tal-prodott inkwistjoni
   
   
            37.
         
         
            Fid-dawl tal-kunsiderazzjonijiet preċedenti, inqis li għandhom jingħataw il-kjarifiki segwenti relatati mal-ittikkettjar dwar in-nutrizzjoni tal-prodott inkwistjoni.
         
      
            38.
         
         
            Qabel xejn, għandu jiġi kkonstatat li d-domandi preliminari ma jirrigwardawx id-dikjarazzjoni obbligatorja dwar in-nutrizzjoni. Il‑partijiet fil-kawża prinċipali jaqblu li din hija kompletament konformi mad-dispożizzjonijiet tar-Regolament Nru 1169/2011. Fil-fatt, l-ittikkettjar obbligatorju dwar in-nutrizzjoni li jinsab fuq il-pakkett tal‑prodott inkwistjoni, minn naħa waħda, jinkludi l-valur enerġetiku (
                  43
               ) u l-ammont ta’ xaħam, saturati, karboidrati, zokkor, proteini u melħ (
                  44
               ) u min-naħa l-oħra, jippreżenta din l-informazzjoni fl-istess linji viżivi (
                  45
               ), jiġifieri fil-ġenb tal-pakkett, f’format tabulari (
                  46
               ).
         
      
            39.
         
         
            Sussegwentement, fir-rigward tad-dikjarazzjoni rrepetuta dwar in‑nutrizzjoni, nirrileva li l-partijiet fil-kawża prinċipali jaqblu li, fir‑rigward ta’ prodott tal-ikel ippakkjat bil-lest li l-pakkett tiegħu jinkludi dikjarazzjoni obbligatorja ta’ nutrizzjoni, il-valur enerġetiku u l‑ammonti ta’ xaħam, saturati, zokkor u melħ, jistgħu jiġu rrepetuti, fuq bażi volontarja, fuq in-naħa ta’ quddiem tal-pakkett (
                  47
               ), f’format differenti minn dak tad-dikjarazzjoni obbligatorja dwar in-nutrizzjoni (
                  48
               ). Il-konformità mad-dispożizzjonijiet tar-Regolament Nru 1169/2011 hija kkontestata biss fir-rigward tal-kalkolu u tal-espressjoni tal-valur enerġetiku kif ukoll tal‑ammonti ta’ nutrijenti li jinsabu fid-dikjarazzjoni rrepetuta dwar in‑nutrizzjoni fuq in-naħa ta’ quddiem tal-pakkett u l-kawża tirrigwarda b’mod partikolari l-punt dwar jekk din id-dikjarazzjoni rrepetuta tistax tirreferi biss għall-prodott tal-ikel wara l-preparazzjoni.
         
      
      
         B.
       
         Fuq l-ewwel domanda preliminari
      
   
   
            40.
         
         
            Permezz tal-ewwel domanda tagħha, il-qorti tar-rinviju tistaqsi, essenzjalment, jekk it-tieni subparagrafu tal-Artikolu 31(3) tar‑Regolament Nru 1169/2011 għandux jiġi interpretat fis-sens li din id-dispożizzjoni tapplika biss għall-ikel li, sabiex jiġi kkonsmat, hija meħtieġa preparazzjoni u li għalih huwa preskritt metodu wieħed ta’ preparazzjoni.
         
      
            41.
         
         
            Din id-domanda hija rilevanti għad-deċiżjoni ta’ din il-kawża għaliex, kif tosserva l-qorti tar-rinviju, il-prodott inkwistjoni jista’ jiġi ppreparat b’modi differenti, jiġifieri, biż-żieda ta’ ħalib, ta’ jogurt jew ta’ ġobon abjad, ta’ meraq tal-frott, kif ukoll ta’ frott, ġamm jew għasel.
         
      
            42.
         
         
            Fi kliem ieħor, il-Qorti tal-Ġustizzja hija mitluba tiddeċiedi jekk, meta jkun hemm diversi modi ta’ preparazzjoni ta’ prodott tal-ikel, jekk ikun il-każ permezz ta’ ingredjenti differenti, id-dikjarazzjonijiet dwar in-nutrizzjoni li huma rrepetuti fuq bażi volontarja fuq in-naħa ta’ quddiem tal‑pakkett jistgħux jirrelataw biss ma’ wieħed minn dawn il-modi ta’ preparazzjoni.
         
      
            43.
         
         
            Skont it-tieni subparagrafu tal-Artikolu 31(3) tar-Regolament Nru 1169/2011, huwa possibbli, “[f]ejn adegwat”, li tingħata l‑informazzjoni dwar in-nutrizzjoni għall-“ikel wara l-preparazzjoni”, minflok li tingħata għall-ikel “kif jinbiegħ” (
                  49
               ), “dejjem jekk jingħataw istruzzjonijiet dettaljati biżżejjed dwar il-preparazzjoni u l‑informazzjoni tkun marbuta mal-ikel kif jiġi mħejji għall-konsum”. Din id-dispożizzjoni tirriproduċi testwalment il-kliem tal-Artikolu 6(4) tad-Direttiva 90/496.
         
      
            44.
         
         
            Qabel xejn, nirrileva li l-interpretazzjoni ta’ din id-dispożizzjoni għandha tinstab billi jittieħdu inkunsiderazzjoni mhux biss il-kliem tagħha iżda wkoll il-kuntest tagħha u l-għan li għandu jintlaħaq mil-leġiżlazzjoni inkwistjoni (
                  50
               ).
         
      
            45.
         
         
            Fl-ewwel lok, fir-rigward tat-termini tat-tieni subparagrafu tal‑Artikolu 31(3) tar-Regolament Nru 1169/2011, nikkonstata, bħall‑qorti tar-rinviju, li l-kliem ta’ din id-dispożizzjoni ma jipprovdu l-ebda element li jista’ jagħti risposta ċara u inekwivoka. Fil-fatt, l-uniċi konstatazzjonijiet li jistgħu jsiru minn interpretazzjoni letterali huma s‑segwenti.
         
      
            46.
         
         
            L-ewwel nett, l-espressjoni “l-ikel wara l-preparazzjoni” tippresupponi li l-prodott tal-ikel imsemmi fit-tieni subparagrafu tal‑Artikolu 31(3) tar-Regolament Nru 1169/2011 jista’ jkun ippreparat. Għalhekk, din id-dispożizzjoni ma tirrigwardax prodotti tal-ikel li ma għandhom bżonn l-ebda preparazzjoni biex jiġu kkonsmati (per eżempju, blokka taċ-ċikkulata). F’dan il-każ, il-muesli jista’ wkoll jiġi kkonsmat mingħajr ebda preparazzjoni. B’hekk, jista’ jiġi sostnut li l‑muesli ma huwiex prodott tal-ikel li jaqa’ taħt din id-dispożizzjoni, inkwantu din tal-aħħar tkopri biss il-prodotti tal-ikel li, sabiex jiġu kkonsmati, jeħtieġu neċessarjament li jiġu ppreparati. Madankollu, tali approċċ ristrett ma jirriżultax b’mod evidenti mill-kliem tal-istess dispożizzjoni. Fil-fatt, la l-metodu ta’ preparazzjoni u lanqas l‑importanza ta’ dan tal-aħħar ma huma determinanti għall-applikabbiltà ta’ din id-dispożizzjoni.
         
      
            47.
         
         
            It-tieni nett, nosserva li l-użu tal-espressjoni “fejn adegwat”, li biha jibda t-tieni subparagrafu tal-Artikolu 31(3) tar-Regolament Nru 1169/2011 turi li din id-dispożizzjoni ma tkoprix il-prodotti tal-ikel kollha li, sabiex jiġu kkonsmati, jistgħu jiġu ppreparati, b’tali mod li l‑informazzjoni dwar in-nutrizzjoni preskritta bis-saħħa ta’ din id‑dispożizzjoni ma għandhiex tingħata b’mod obbligatorju.
         
      
            48.
         
         
            It-tielet nett, il-kundizzjoni li “jingħataw istruzzjonijiet dettaljati biżżejjed dwar il-preparazzjoni” tista’ tiffavorixxi l-applikazzjoni tat‑tieni subparagrafu tal-imsemmi Artikolu 31(3) irrispettivament min-numru ta’ metodi ta’ preparazzjoni ta’ prodott tal‑ikel, peress li din il-kundizzjoni tagħmel inqas sens jekk din id‑dispożizzjoni tapplika biss għall-prodotti tal-ikel li għalihom jeżisti biss metodu wieħed ta’ preparazzjoni. Anki jekk din id-deskrizzjoni hija inqas essenzjali meta jkun hemm biss metodu wieħed ta’ preparazzjoni ta’ prodott tal-ikel, fid-dawl tal-għan ta’ informazzjoni tal-konsumatur, inqis li tali deskrizzjoni hija madankollu ġġustifikata, sa fejn hija neċessarja għal użu tajjeb tal-prodott.
         
      
            49.
         
         
            Fit-tieni lok, mill-kuntest tat-tieni subparagrafu tal-Artikolu 31(3) tar-Regolament Nru 1169/2011 jirriżulta li l-kunċett ta’ “ikel wara l‑preparazzjoni” jinkludi, bħala regola, l-“ikel kollu intiż għall‑konsumatur finali” (
                  51
               ). Minkejja li dan ir-regolament għandu japplika mingħajr preġudizzju għar-rekwiżiti ta’ ttikkettjar previsti minn dispożizzjonijiet speċifiċi tal-Unjoni applikabbli għal ikel partikolari (
                  52
               ), ma kienet adottata l-ebda dispożizzjoni partikolari fir-rigward tal‑informazzjoni relatata mal-kalkolu u mal-preżentazzjoni tad‑dikjarazzjonijiet dwar in-nutrizzjoni li jinsabu fuq in-naħa ta’ quddiem tal‑pakkett (
                  53
               ). Barra minn hekk, ninnota li r-Regolament Nru 1169/2011 ma jinkludix element insostenn tal-argument li t-terminu“preparazzjoni” fis-sens ta’ dan ir-regolament, għandu jinftiehem biss fis-sens ta’ “fażijiet ta’ trasformazzjoni sinjifikattivi ferm”, bħas-sajrien u t-tisħin, peress li dan it-terminu la huwa ddefinit u lanqas deskritt f’dan ir‑regolament.
         
      
            50.
         
         
            Minn dan jirriżulta li l-interpretazzjonijiet letterali u kuntestwali ma humiex konklużivi fir-rigward tal-kwistjoni dwar jekk it-tieni subparagrafu tal-Artikolu 31(3) tar-Regolament Nru 1169/2011 ikoprix biss il-prodotti tal-ikel li għalihom huwa ddeterminat minn qabel mod wieħed ta’ preparazzjoni jew ikoprix ukoll il-prodotti tal-ikel – bħall‑muesli – li jistgħu jiġu ppreparati b’modi differenti, b’mod partikolari permezz ta’ ingredjenti addizzjonali. Għalhekk huwa biss permezz ta’ interpretazzjoni teleoloġika li jistgħu jinstabu elementi ta’ risposta, u b’mod partikolari s-sens li għandha tingħata lill-espressjoni “fejn adegwat”, li mingħajr dubju tagħti marġni ta’ diskrezzjoni ġuridiku.
         
      
            51.
         
         
            Għalhekk, fit-tielet lok, fir-rigward tal-għan li għandu jintħalaq mit-tieni subparagrafu tal-Artikolu 31(3) tar-Regolament Nru 1169/2011, nirrileva qabel xejn li dan għandu jiġi evalwat fir‑rigward kemm tal-għan ta’ din id-dispożizzjoni kif ukoll tal-għanijiet tal-leġiżlazzjoni inkwistjoni, u b’mod partikolari dak li jippermetti lill‑konsumaturi jagħmlu għażliet informati u jużaw l-ikel b’mod sigur, b’mod partikolari fir-rigward ta’ kunsiderazjzonijiet sanitarji (
                  54
               ).
         
      
            52.
         
         
            Nosserva li l-għan tal-Artikolu 31 joħroġ mill-premessi 35 u 41 tar-Regolament Nru 1169/2011. Il-premessa 35 tistabbilixxi li d-dispożizzjonijiet relatati mad-dikjarazzjoni dwar in-nutrizzjoni għal kull 100 g jew 100 ml għandhom bħala għan li “jiġi ffaċilitat it-tqabbil ta’ prodotti f’daqsijiet ta’ pakkett differenti”. Din il-premessa tispjega, barra minn hekk, li d-“dikjarazzjonijiet addizzjonali skont il-porzjon” huma permissibbli, “minbarra [d-dikjarazzjoni espressa] […] għal kull 100 g jew 100 ml”, “jekk ikun xieraq”, “[meta] l-ikel ikun ippakkjat bil-lest u jiġu identifikati porzjonijiet jew unitajiet ta’ konsum individwali”.
         
      
            53.
         
         
            Il-premessa 41 ta’ dan ir-regolament tipprevedi li informazzjoni dwar in-nutrizzjoni mogħtija għandha “tkun sempliċi u faċilment komprensibbli […] [s]abiex tattira lill-konsumatur medju u sabiex isservi l-għan informattiv li għalih iddaħħlet” u li “fuq bażi volontarja, l-elementi l-iktar importanti tal-informazzjoni dwar in‑nutrizzjoni jistgħu jkunu ripetuti fil-linja viżiva ewlenija, sabiex il‑konsumaturi jiġu megħjuna jaraw faċilment l-informazzjoni essenzjali dwar in-nutrizzjoni meta jixtru l-ikel”.
         
      
            54.
         
         
            Huwa preċiżament fir-rigward ta’ dawn iż-żewġ għanijiet, li huma marbuta mill-qrib – jiġifieri li jiġi ffaċilitat il-paragun tal-prodotti tal-ikel u li tingħata informazzjoni lill-konsumaturi – li jistgħu jiġu applikati (u tiġi spjegata r-relazzjoni bejn) iż-żewġ subparagrafi tal‑Artikolu 31(3) tar-Regolament Nru 1169/2011.
         
      
            55.
         
         
            L-ewwel nett, sabiex jiġi ffaċilitat il-paragun tal-valur enerġetiċi u tal-ammonti ta’ nutrijenti, bħala regola dawn għandhom ikunu relatati mal-istat tal-prodott tal-ikel kif jinbiegħ (l-ewwel subparagrafu). Meta prodott tal-ikel ikun lest għall-konsum biss wara preparazzjoni li timplika ż-żieda ta’ ingredjenti oħra, sabiex tiffaċilita l-paragun ma’ prodott korrispondenti ta’ produttur ieħor, id-dikjarazzjoni dwar in‑nutrizzjoni tista’ tagħmel riferiment għall-prodott tal-ikel wara l‑preparazzjoni (it-tieni subparagrafu).
         
      
            56.
         
         
            Madankollu, f’dan it-tieni każ, jekk prodott tal-ikel jista’ jiġi ppreparat b’modi differenti, l-informazzjoni relatata mal-valur enerġetiku u mal-ammonti ta’ nutrijenti tal-prodott tal-ikel wara l-preparazzjoni, li hija relatata mal-preparazzjoni ssuġġerita mill-produttur, ġeneralment ma tippermettix il-paragun ma’ prodotti korrispondenti ta’ produtturi oħra, li għalihom id-dikjarazzjoni dwar in-nutrizzjoni tista’ tkun ibbażata fuq mod ta’ preparazzjoni differenti.
         
      
            57.
         
         
            Bħala eżempju, f’dan il-każ, huwa stabbilit li l-muesli jista’ jiġi ppreparat b’modi differenti, billi jintużaw ingredjenti addizzjonali li l‑kontenut ta’ zokkor jew ta’ xaħam tagħhom jista’ jkun differenti. Dikjarazzjoni dwar in-nutrizzjoni bbażata fuq proposta ta’ preparazzjoni partikolari – bħal, f’dan il-każ, iż-żieda ta’ 60 ml ta’ ħalib li fih 1.5 % ta’ xaħam – għalhekk tikkostitwixxi biss waħda mill-varjanti possibbli, li ma tagħtix indikazzjoni ġenerali fuq il-valuri nutrizzjonali tal-prodott lest għall-konsum u ma tippermettix, f’dak li jirrigwarda l-valuri nutrizzjonali, li jsir paragun mal-prodotti ekwivalenti ta’ produtturi oħra, b’mod partikolari għaliex ir-rapport bejn il-kwantità tal‑prodott tal-ikel u dik tal-ingredjent addizzjonali, fir-realtà, ikun stabbilit b’mod liberu skont il-gosti tal-konsumatur.
         
      
            58.
         
         
            Minn dan isegwi, minn naħa waħda, li kalkolu eventwali tal‑valur enerġetiku u tal-ammonti ta’ nutrijenti ta’ prodott li jista’ jiġi ppreparat b’mod differenti, bħala definizzjoni, ikun arbitrarju u jvarja skont il-mod ta’ preparazzjoni u, min-naħa l-oħra, għall-kuntrarju, il‑komparabbiltà tal-valur enerġetiku u tal-ammonti ta’ nutrijenti ta’ tali prodott tista’ tiġi żgurata biss skont l-informazzjoni relatata mal-prodott tal-ikel kif jinbiegħ, skont l-ewwel subparagrafu taArtikolu 31(3) tar‑Regolament Nru 1169/2011.
         
      
            59.
         
         
            Jekk jiġi konkluż, abbażi tal-għan tal-komparabbiltà, li l-prodotti tal-ikel li jistgħu jiġu ppreparati b’mod differenti għandhom jiġu esklużi mill-kamp ta’ applikazzjoni tat-tieni subparagrafu tal-Artikolu 33(2) tar‑Regolament Nru 1169/2011, għad irid jiġi stabbilit liema huma l‑prodotti li jeħtieġu preparazzjoni li għalihom tapplika din id‑dispożizzjoni.
         
      
            60.
         
         
            F’dan ir-rigward, abbażi ta’ interpretazzjoni a contrario, il‑prodotti tal-ikel eżaminati hawn fuq jiddistingwu ruħhom minn dawk li ma jistgħux jingħataw lesti għall-konsum ħlief permezz ta’ mod wieħed ta’ preparazzjoni ddeterminat minn qabel, bħal dak tas-soppa tat-trab, li għaliha l-volum ta’ ilma li għandu jiżdied u t-tul tas-sajrien huma ddeterminati minn qabel fil-kuntest ta’ mod wieħed ta’ preparazzjoni, tat-trab għal pudina, jew inkella tal-prodotti lesti (pereżempju r-ravjul). Dak li jikkaratterizza dawn il-prodotti tal-ikel huwa li dawn ma jistgħux raġonevolment jiġu ppreparati għall-konsum ħlief bl-uniku mod indikat, li jippermetti paragun dirett mal-prodotti tal-ikel simili. Ċertament, tali paragun mhux dejjem ikun abbażi ta’ ekwivalenza perfetta, b’mod partikolari, għaliex il-valuri nutrizzjonali tal-ingredjenti addizzonali jistgħu jvarjaw. Madankollu, l-element arbitrarju ta’ tali paragun jidhirli li huwa ċertament limitat.
         
      
            61.
         
         
            It-tieni nett, mill-perspettiva tal-għan informattiv tad‑dikjarazzjonijiet dwar in-nutrizzjoni, mill-Artikolu 7(1) tar‑Regolament Nru 1169/2011 jirriżulta li l-informazzjoni relatata mal‑prodotti tal-ikel ma għandhiex tiżgwida lill-konsumatur, b’mod partikolari dwar il-karatteristiċi tal-prodott tal-ikel u, b’mod partikolari, dwar in-natura u l-kwalitajiet tiegħu (
                  55
               ). Il-paragrafu 2 ta’ din id‑dispożizzjoni jipprevedi li l-“informazzjoni dwar l-ikel għandha tkun preċiża, ċara u faċilment komprensibbli għall-konsumatur” (
                  56
               ).
         
      
            62.
         
         
            F’dan ir-rigward, minn naħa waħda, nikkonstata li, mill‑perspettiva tal-għan informattiv, fid-dawl tan-natura arbitrarja u varjabbli tal-kalkolu tal-valuri nutrizzjonali hawn fuq imsemmija, ma huwiex faċli li jiġi stabbilit kif, f’dan il-każ, il-preżentazzjoni ta’ informazzjoni rrepetuta dwar in-nutrizzjoni tirrelata mal-prodott tal-ikel wara l-preparazzjoni hija utli għall-konsumatur, iktar u iktar peress li, id-dikjarazzjoni obbligatorja dwar in-nutrizzjoni tiġi relegata viżwalment f’livell inqas. Barra minn hekk, sabiex jiġi żgurat livell għoli ta’ protezzjoni tal-konsumaturi fil-qasam tal-informazzjoni, skont differenzi fil-perċezzjoni tal-konsumaturi (
                  57
               ), kif il-Qorti tal-Ġustizzja rrilevat, l-informazzjoni relatata mal-prodotti tal-ikel għandha tkun korretta, newtrali u oġġettiva (
                  58
               ). Dan ma jkunx il-każ jekk il-produtturi tal-ikel li jista’ jiġi ppreparat b’mod differenti jagħżlu l-forma li l-iktar li jaqblilhom, b’mod partikolari dik li turi l-valur enerġetiku l-iktar baxx. Din hija proċedura li la hija newtrali u lanqas oġġettiva.
         
      
            63.
         
         
            Min-naħa l-oħra, dikjarazzjoni fakultattiva dwar in-nutrizzjoni li ma tindikax, fid-dikjarazzjoni rrepetuta dwar in-nutrizzjoni, il-valur enerġetiku għal kull 100 g tal-ikel kif jinbiegħ tista’ tiżgwida lill‑konsumaturi, minkejja l-fatt li dan jidher fid-dikjarazzjoni obbligatorja dwar in-nutrizzjoni, b’mod partikolari meta l-produtturi l‑oħra jippreżentaw b’mod sistematiku, fid-dikjarazzjoni rrepetuta dwar in‑nutrizzjoni, il-valur enerġetiku għal kull 100 g tal-prodott kif jinbiegħ. Fil-fatt, f’każ bħal dan, jistgħu jiġu pperċepiti diverġenzi sinjifikattivi bejn il-valuri. B’mod indikattiv, ninnota li l-valur enerġetiku tal-prodott inkwistjoni għall-porzjon tal-prodott kif jinbiegħ huwa ta’ 1880 kJ filwaqt li dak tal-porzjon tal-prodott wara l‑preparazzjoni huwa ta’ 872 kJ.
         
      
            64.
         
         
            Bħala regola, ma hijiex il-Qorti tal-Ġustizzja, fil-kuntest tat‑tqassim tal-ġurisdizzjoni bejn il-qrati nazzjonali u l-Unjoni, li għandha tiddeċiedi fuq il-kwistjoni dwar jekk l-ittikkettjar ta’ ċerti prodotti huwiex ta’ natura li jiżgwida lill-konsumatur jew li tiddeċiedi dwar in-natura eventalment qarrieqa ta’ dikjarazzjoni dwar in‑nutrizzjoni. Hija l-qorti tar-rinviju li għandha tipproċedi b’eżami tal‑elementi differenti li jiffurmaw l-ittikkettjar sabiex jiġi stabbilit jekk tali konsumatur jistax jiġi żgwidat fir-rigward tal-valuri nutrizzjonali tal-prodott inkwistjoni. Madankollu, il-Qorti tal‑Ġustizzja, meta tiddeċiedi dwar rinviju għal deċiżjoni preliminari, tista’, jekk ikun il‑każ, tagħmel preċiżazzjonijiet intiżi sabiex jiggwidaw lill-qorti nazzjonali fid-deċiżjoni tagħha (
                  59
               ).
         
      
            65.
         
         
            F’dan ir-rigward, qabel xejn, sabiex tiġi evalwata l-kapaċità tal-ittikkettjar li tqarraq lix-xerrej, il-qorti nazzjonali għandha essenzjalment tibbaża ruħha fuq il-preżunti aspettattivi, fir-rigward ta’ dan l-ittikkettjar, ta’ konsumatur medju, normalment informat, u raġonevolment attent u avżat fir-rigward, b’mod partikolari tal-kwalità marbuta mal-prodott, fejn l-essenzjali huwa li l-konsumatur ma jiġix imqarraq u li ma jitwassalx li jikkunsidra, b’mod żbaljat, li l-prodott għandu, fost l-oħrajn, kwalità differenti minn dik li fil-fatt hija fir‑realtà (
                  60
               ).
         
      
            66.
         
         
            Sussegwentement, peress li l-għan li jiġu rrepetuti d‑dikjarazzjonijiet dwar in-nutrizzjoni fuq in-naħa ta’ quddiem tal-pakkett huwa preċiżament sabiex il-konsumaturi jiġu mgħejjuna jaraw faċilment, fil‑mument tax-xiri, l-informazzjoni dwar in-nutrizzjoni essenzjali, għandu jiġi preżunt li konsumatur medju l-ewwel jaqra l-informazzjoni rrepetuta dwar in-nutrizzjoni fuq in-naħa ta’ quddiem tal-pakkett iktar milli l‑informazzjoni obbligatorja fil-ġenb (
                  61
               ).
         
      
            67.
         
         
            Finalment, għandu jiġi kkunsidrat il-fatt li l-produtturi tal-ikel għandhom interess juru kemm jista’ jkun il-prodotti tagħhom bħala li huma tajbin għas-saħħa fid-dikjarazzjoni dwar in-nutrizzjoni u għalhekk għandhom interess jistabilixxu valuri nutrizzjonali bħall-kontenut taz-zokkor u l-valur kalorifiku f’livell kemm jista’ jkun baxx. Fil-fatt, fil-kuntest ta’ dikjarazzjoni rrepetuta dwar in-nutrizzjoni, il-valuri nutrizzjonali tal-enerġija ta’ 100 g ta’ prodott wara l‑preparazzjoni jistgħu jkunu inqas minn dawk ta’ 100 g tal-istess prodott kif jinbiegħ, meta il-valuri nutrizzjonali tal-ingredjenti użati għall-preparazzjoni jkunu inqas minn dawk tal-prodott tal-ikel inkwistjoni. Għaldaqstant, jekk jiġi aċċettat li prodott tal-ikel bħall-prodott inkwistjoni jista’ jaqa’ fit-tieni subparagrafu tal-Artikolu 31(3) tar-Regolament Nru 1169/201 ikun hemm ir-riskju li l-kategorija tal-prodotti tal-ikel li jistgħu jkunu koperti b’din id-dispożizzjoni jikber. Tali tkabbir ma jkunx opportun, sa fejn din id-dispożizzjoni, li normalment tikkostitwixxi eċċezzjoni, tkun tista’ ssir ir-regola, meta prodott tal-ikel jista’ jiġi ppreparat b’mod jew ieħor.
         
      
            68.
         
         
            Fid-dawl tal-kunsiderazzjonijet preċedenti, nipproponi li r‑risposta għall-ewwel domanda preliminari tkun illi t-tieni subparagrafu tal-Artikolu 31(3) tar-Regolament Nru 1169/2011 għandu jiġi interpretat fis-sens li din id-dispożizzjoni għandha tapplika biss għall‑prodotti tal-ikel li għalihom hija neċessarja preparazzjoni u li għalihom mod wieħed ta’ preparazzjoni huwa ddeterminat minn qabel.
         
      
      
         C.
       
         Fuq it-tieni domanda preliminari
      
   
   
            69.
         
         
            Fil-każ li l-ewwel domanda preliminari titlob risposta negattiva, il-qorti tar-rinviju tistaqsi, permezz tat-tieni domanda tagħha, essenzjalment, jekk l-espressjoni “kull 100 g”, li tinsab fit-tieni subparagrafu tal-Artikolu 33(2) tar-Regolament Nru 1169/2011 tirreferix biss għal kull 100 g tal-prodott kif jinbiegħ jew inkella, tirreferix ukoll għal kull 100 g tal-ikel wara l-preparazzjoni.
         
      
            70.
         
         
            Fid-dawl tar-risposta proposta għall-ewwel domanda preliminari, ma jidhirlix neċessarju li tingħata risposta għal din it-tieni domanda. L‑analiżi segwenti ser issir għalhekk b’mod sussidjarju, f’każ li l-Qorti tal-Ġustizzja tikkunsidra li huwa neċessarju li tingħata risposta.
         
      
            71.
         
         
            Qabel xejn, infakkar li l-ewwel subparagrafu tal-Artikolu 33(2) tar-Regolament Nru 1169/2011 jipprevedi deroga mir-regola li l‑ammonti ta’ nutrijenti għandhom jiġu espressi għal kull 100 g jew 100 ml. Skont din id-dispożizzjoni, fil-kuntest ta’ informazzjoni volontarja li tirrepeti, fil-linji viżivi prinċipali, il-valur enerġetiku, u l‑ammonti ta’ xaħam, saturati, zokkor u melħ (
                  62
               ), huwa possibbli li l‑ammonti ta’ dawn in-nutrijenti jiġu espressi “abbażi ta’ unità għal kull porzjoni jew għal kull unità tal-konsum biss”. Madankollu, f’tali każ, bis-saħħa tat-tieni subparagrafu ta’ din l-istess dispożizzjoni, il‑valur enerġetiku għandu, madankollu, jiġi espress kemm bħal kull 100 g jew għal kull 100 ml u għal kull porzjoni jew għal kull unità tal-konsum. Sabiex tiġi applikata din id-deroga, il-kundizzjonijiet li għalihom l-Artikolu 33(1) ta’ dan ir-regolament jissuġġetta d-dritt li l‑valuri nutrizzjonali jiġu espressi għal kull porzjoni jew għal kull unità ta’ konsum għandhom jiġu ssodisfatti, jiġifieri li “il-porzjon jew l-unità tkun kwantifikata fit-tikketta u li l-għadd ta’ porzjonijiet jew unitajiet li jinsabu fil-pakkett ikun imsemmi” (
                  63
               ).
         
      
            72.
         
         
            F’dan il-każ, jekk il-Qorti tal-Ġustizzja kellha tagħti risposta negattiva għall-ewwel domanda, dan ifisser li d-dikjarazzjonijiet irrepetuti dwar in-nutrizzjoni tal-prodott inkwistjoni jkunu permissibbli bis-saħħa tat-tieni subparagrafu tal-Artikolu 31(3) tar-Regolament Nru 1169/2011 u li Dr. Oetker tkun obbligata biss li tagħti l-informazzjoni dwar in‑nutrizzjoni msemmija fl-Artikolu 30(1) sa (5) ta’ dan ir-regolament għall-prodott tal-ikel wara l-preparazzjoni. Skont l-Artikolu 32(2) tal‑imsemmi regolament, din l-informazzjoni rrepetuta dwar in‑nutrizzjoni għandha tkun espressa għal kull 100 g jew 100 ml tal‑prodott wara l-preparazzjoni. Barra minn hekk, bis-saħħa tal‑Artikolu 33(1)(a) tal-istess regolament, Dr. Oetker tista’ tespimi wkoll il-valur enerġetiku u l-ammonti ta’ nutrijenti għal kull porzjon, skont il-kundizzjonijiet stipulati f’din id-dispożizzjoni (
                  64
               ) u, bis-saħħa tat-tieni subparagrafu tal-Artikolu 33(2) tar-Regolament Nru 1169/2011, tista’ tesprimi l-informazzjoni rrepetuta volontarja fuq in-naħa ta’ quddiem tal‑pakkett biss għal kull porzjon f’dak li jirrigwarda l-ammonti ta’ nutrijenti u kemm għal kull 100 g u għal kull porzjoni, f’dak li jirrigwarda l-valur enerġetiku. Finalment, għandu jitfakkar li Dr. Oetker indikat wkoll, fil-ġenb tal-pakkett, l-informazzjoni dwar in-nutrizzjoni irrapportati għal kull 100 g tal-prodott kif jinbiegħ.
         
      
            73.
         
         
            Irrispettivament mill-kuntest fattwali tal-kawża prinċipali, il‑kwistjoni dwar jekk l-użu tal-kliem “għal kull 100 g”, fis-sens tat‑tieni subparagrafu tal-Artikolu 33(2) tar-Regolament Nru 1169/2011, li jirreferi għall-valur enerġetiku, jirreferi biss għal kull 100 g tal‑prodott kif jinbiegħ jew inkella għal kull 100 g tal-ikel wara l‑preparazzjoni tista’ tqum fil-każ fejn id-dikjarazzjoni dwar in‑nutrizzjoni tikkonċerna l-ikel wara l-preparazzjoni, skont it-tieni subparagrafu tal‑Artikolu 31(3) ta’ dan ir-regolament.
         
      
            74.
         
         
            Kif tosserva l-qorti tar-rinviju, ir-risposta għal din id-domanda ma tirriżultax la mill-kliem u lanqas mill-kuntest tad-dispożizzjoni inkwistjoni. Fil-fatt, l-ebda spjegazzjoni ma tingħata fir-rigward tal-istat ta’ 100 g tal-ikel li għalih l-indikazzjoni tal-valur enerġetiku għandu jkun relatat meta l-informazzjoni dwar in-nutrizzjoni tingħata, bis-saħħa tat-tieni subparagrafu tal-Artikolu 31(3) tar-Regolament Nru 1169/2011, għall-ikel wara l-preparazzjoni. Huwa biss jekk jiġi kkunsidrat l-għan tad-dikjarazzjoni rrepetuta dwar in-nutrizzjoni li tista’ tinstab ir-risposta.
         
      
            75.
         
         
            B’hekk, fid-dawl tal-għan li jiġi ffaċilitat il-paragun, li huwa stipulat fil-premessa 35 tar-Regolament Nru 1169/2011 (
                  65
               ), nirrileva li t‑tieni subparagrafu tal-Artikolu 31(3) ta’ dan ir-regolament huwa intiż prinċiparjament sabiex jiżgura l-applikazzjoni korretta tal‑preskrizzjonijiet relatati mal-ammont ta’ riferiment ta’ 100 g jew ta’ 100 ml prevista fl-Artikolu 32(2) ta’ dan ir-regolament. L-idea li hija l-bażi ta’ din id-dispożizzjoni hija li, bħala regola ġenerali, il‑porzjonijiet la ma jiżnux 100 g u li, konsegwentement, għal paragun aħjar, jeħtieġ li tallinqas l-informazzjoni l-iktar essenzjali, dik tal-valur enerġetiku, tkun indikata għall-ammont ta’ riferiment ta’ 100 g, filwaqt li l-valuri nutrizzjonali l-oħra jistgħu jiġu rrapportati skont il-piż tal‑porzjon jekk ikunu rrepetuti, fuq il-pakkett, apparti t-tabella obbligatorja dwar in-nutrizzjoni.
         
      
            76.
         
         
            Fid-dawl ta’ dan l-għan, nikkunsidra li, meta l-valuri nutrizzjonali jidhru fuq in-naħa ta’ quddiem tal-pakkett għal ammont ta’ riferiment magħżul mill-produttur għall-prodott tal-ikel wara l-preparazzjoni, jista’ jitqies, sabiex tiġi żgurata ċerta kompatibbiltà, li t-tieni subparagrafu tal-Artikolu 33(2) tar-Regolament Nru 1169/2011 għandu jiġi interpretat fis-sens li hemm obbligu li jiġi indikat, fuq in-naħa ta’ quddiem tal‑pakkett, il-valur enerġetiku għal kull 100 g tal-prodott kif jinbiegħ, minbarra l-informazzjoni dwar in-nutrizzjoni relatata ma’ porzjon. Tali soluzzjoni jidhirli wkoll, fid-dawl tal-premessa 41 ta’ dan ir-regolament, l-iktar waħda “sempliċi u faċilment komprensibbli” sabiex tiġbed l-attenzjoni tal‑konsumatur medju u tissodisfa l-għan ta’ informazzjoni tad‑dikjarazzjonijiet dwar in-nutrizzjoni.
         
      
            77.
         
         
            Fid-dawl tal-kunsiderazzjonijiet preċedenti, nipproponi li r‑risposta għat-tieni domanda preliminari għandha tkun li t-tieni subparagrafu tal‑Artikolu 33(2) tar-Regolament Nru 1169/2011 għandu jiġi intepretat fis-sens li meta l-valur enerġetiku huwa indikat fuq il-pakkett kemm “għal kull 100 g” u “fuq il-bażi ta’ kull porzjon jew ta’ kull unità tal-konsum”, għall-ikel kif jinbiegħ u għall-ikel wara l‑preparazzjoni, għandu jiġi rrepetut il-valur enerġetiku għal kull 100 g jew għal kull 100 ml tal-ikel kif jinbiegħ.
         
      
      V. Konklużjoni
   
   
            78.
         
         
            Fid-dawl tal-kunsiderazzjonijiet preċedenti, nipproponi lill-Qorti tal-Ġustizzja li tirrispondi bil-mod segwenti għad-domandi preliminari magħmula mill-Bundesgerichtshof (il-Qorti Federali tal-Ġustizzja, il‑Ġermanja):
            
                     1)
                  
                  
                     It-tieni subparagrafu tal-Artikolu 31(3) tar-Regolament Nru 1169/2011 tal-Parlament Ewropew u tal-Kunsill tal-25 ta’ Ottubru 2011 dwar l-għoti ta’ informazzjoni dwar l-ikel lill‑konsumaturi, li jemenda r-Regolamenti (KE) Nru 1924/2006 u (KE) Nru 1925/2006 tal-Parlament Ewropew u tal-Kunsill u li jħassar id-Direttiva tal-Kummissjoni 87/250/KEE, id-Direttiva tal‑Kunsill 90/496/KEE, id-Direttiva tal-Kummissjoni 1999/10/KE, id‑Direttiva 2000/13/KE tal-Parlament Ewropew u tal-Kunsill, id-Direttivi tal‑Kummissjoni 2002/67/KE u 2008/5/KE u r-Regolament tal-Kummissjoni (KE) Nru 608/2004, għandu jiġi interpretat fis-sens li din id-dispożizzjoni tapplika biss għall-prodotti tal-ikel li għalihom hija meħtieġa preparazzjoni u li għalihom il-mod ta’ preparazzjoni huwa ddeterminat minn qabel.
                  
               
                     2)
                  
                  
                     Fid-dawl tar-risposta proposta għall-ewwel domanda preliminari, jiena ma naħsibx li huwa neċessarju li tingħata risposta għat-tieni domanda preliminari. Jekk il-Qorti tal-Ġustizzja tqis li għandha tingħata risposta għat-tieni domanda, inqis li hemm lok li tingħata r-risposta segwenti:
                     It-tieni subparagrafu tal-Artikolu 33(2) tar-Regolament Nru 1169/2011 għandu jiġi interpretat fis-sens li, meta l-valur enerġetiku huwa indikat fuq il-pakkett kemm “għal kull 100 g” u “fuq il-bażi ta’ kull porzjon jew ta’ kull unità tal-konsum”, għall‑prodott tal-ikel kif jinbiegħ u għall-prodott tal-ikel wara l-preparazzjoni, għandu jiġi rrepetut il-valur enerġetiku għal kull 100 g jew għal kull 100 ml tal-prodott tal-ikel kif jinbiegħ.
                  
               
      (
         1
      )	Lingwa oriġinali: il-Franċiż.
   (
         2
      )	Regolament tal-Parlament Ewropew u tal-Kunsill tal-25 ta’ Ottubru 2011 dwar l‑għoti ta’ informazzjoni dwar l-ikel lill-konsumaturi, li jemenda r-Regolamenti (KE) Nru 1924/2006 u (KE) Nru 1925/2006 tal-Parlament Ewropew u tal-Kunsill u li jħassar id-Direttiva tal-Kummissjoni 87/250/KEE, id-Direttiva tal‑Kunsill 90/496/KEE, id-Direttiva tal-Kummissjoni 1999/10/KE, id‑Direttiva 2000/13/KE tal-Parlament Ewropew u tal-Kunsill, id-Direttivi tal‑Kummissjoni 2002/67/KE u 2008/5/KE u r-Regolament tal-Kummissjoni (KE) Nru 608/2004 (ĠU 2011, L 304, p. 18, rettifiki fil-ĠU 2014, L 331, p. 40, u fil‑ĠU 2016, L 266, p. 7).
   (
         3
      )	Direttiva tal-Parlament Ewropew u tal-Kunsill tal-20 ta’ Marzu 2000 fuq l‑approsimazzjoni ta’ liġijiet ta’ l-Istati Membri li għandhom x’jaqsmu ma’ tikkettjar, preżentazzjoni u riklamar ta’ oġġetti ta’ l-ikel (ĠU Edizzjoni Speċjali bil‑Malti, Kapitolu 15, Vol. 5, p. 75).
   (
         4
      )	Direttiva tal-Kunsill tal-24 ta’ Settembru 1990 dwar l-ittikkettar tan-nutrizzjoni għall-oġġetti ta’ l-ikel (ĠU Edizzjoni Speċjali bil-Malti, Kapitolu 13, Vol. 10, p. 191).
   (
         5
      )	Fir-rigward tal-ġurisprudenza relatata mar-Regolament Nru 1169/2011, ara s‑sentenzi tal‑4 ta’ Settembru 2019, Zentrale zur Bekämpfung unlauteren Wettbewerbs Frankfurt am Main (C‑686/17, EU:C:2019:659); tat‑12 ta’ Novembru 2019, Organisation juive européenne et Vignoble Psagot (C‑363/18, EU:C:2019:954), u tal‑1 ta’ Ottubru 2020, Groupe Lactalis (C‑485/18, EU:C:2020:763). Għal dak li jirrigwarda d-Direttiva 2000/13, ara, b’mod partikolari, is-sentenzi tal‑10 ta’ Settembru 2009, Severi (C‑446/07, EU:C:2009:530); tal‑4 ta’ Ġunju 2015, Bundesverband der Verbraucherzentralen und Verbraucherverbände (C‑195/14, EU:C:2015:361), u tat‑22 ta’ Settembru 2016, Breitsamer und Ulrich (C‑113/15, EU:C:2016:718). Għal dak li jirrigwarda d-Direttiva 90/496, ara, b’mod partikolari, is‑sentenza tat‑23 ta’ Ottubru 2003, Scherndl (C‑40/02, EU:C:2003:584).
   (
         6
      )	Direttiva tal-Kunsill tat‑18 ta’ Diċembru 1978 fuq l-approssimazzjoni tal-liġijiet tal-Istati Membri li għandhom x’jaqsmu mal-ittikkettjar u mal-preżentazzjoni ta’ prodotti tal-ikel intiżi għall-konsumatur finali kif ukoll mar-reklamar tagħhom (ĠU 1979, L 33, p. 1).
   (
         7
      )	L-ewwel u t-tieni premessi tad-Direttiva 79/112.
   (
         8
      )	Is-sitt u s-seba’ premessi tad-Direttiva 79/112. Ara wkoll it-tnax-il premessa ta’ din id-direttiva li tipprevedi li r-regoli tal-ittikkettjar għandhom “jipprojbixxu wkoll l-użu ta’ informazzjoni li tqarraq bix-xerrej jew tattribwixxi kwalitajiet mediċinali lill-prodotti tal-ikel” [traduzzjoni mhux uffiċjali]. Issa, il-protezzjoni tal-konsumaturi ġiet interpretata bħala li tikkostitwixxi l-għan dirett u prinċipali tal-imsemmija direttiva (ara, f’dan is-sens, il-konklużjonijiet tal-Avukat Ġenerali Cosmas fil-kawża Goerres (C‑385/96, EU:C:1998:72, punt 21)). Ara, ukoll, is-sentenza tat‑12 ta’ Ottubru 1995, Piageme et (C‑85/94, EU:C:1995:312, punti 23 u 24).
   (
         9
      )	Premessi 6 u 14 tad-Direttiva 2000/13.
   (
         10
      )	Ara l-premessa 8 tad-Direttiva 2000/13, li tipprevedi li “[t]ikkettjar dettaljat, b’mod partikolari jieħu in konsiderazzjoni n-natura eżatta u l-karatteristiċi tal-prodott li jħalli lill-konsumatur jagħmel l-għażla tiegħu waqt li jkun jaf il-fatti kollha, huwa l‑aktar xieraq billi joħloq l-inqas ostakoli għal negozju ħieles”.
   (
         11
      )	Għal-lista ta’ emendi suċċessivi, ara l-Anness IV, Partijiet A u B tad-Direttiva 2000/13.
   (
         12
      )	Premessa 11 tar-Regolament Nru 1169/2011.
   (
         13
      )	It-tieni sentenza tal-premessa 9 tar-Regolament Nru 1169/2011 (korsiv miżjud minni). Ara wkoll ir-riferiment, li jinsab fil-premessa 1 ta’ dan ir-regolament, għall-Artikolu 169 TFUE, li jipprevedi li l-Unjoni Ewropea tikkontribwixxi sabiex tiżgura livell għoli ta’ protezzjoni tal-konsumaturi.
   (
         14
      )	Ara, rispettivament, l-Artikolu 1(1) u (2) tar-Regolament Nru 1169/2011. Kien f’dan l-ispirtu li ġie ddikjarat li “huwa prinċipju ġenerali tal-liġi dwar l-ikel li tiġi provduta bażi biex il-konsumaturi jkunu jistgħu jagħmlu għażliet infurmati rigward l-ikel li jieklu u biex jipprevjenu kwalunkwe prattika li tista’ tiżgwida lill‑konsumatur” (premessa 4 ta’ dan ir-regolament).
   (
         15
      )	Il-leġiżlatur tal-Unjoni stabbilixxa rabta bejn l-ittikkettjar u l-għan li jintlaħaq livell għoli tas-saħħa tal-konsumaturi, filwaqt li stabbilixxa korrelazzjoni bejn l-ikel u s‑saħħa kif ukoll l-għażla ta’ sistema tal-ikel addatta li tikkorrispondi mal‑bżonnijiet individwali. Fil-fatt, il-possibbiltà għall-konsumatur li jagħmel għażliet informati dwar l-ikel tiegħu kienet meqjusa essenzjali kemm għall‑kompetizzjoni effettiva kif ukoll għall-benesseri tal-konsumaturi (ara l‑premessi 3 u 10 tar-Regolament Nru 1169/2011).
   (
         16
      )	Artikolu 2(2)(c) tar-Regolament Nru 1169/2011.
   (
         17
      )	It-termini “informazzjoni volontarja [fakultattiva]”, minkejja li jintużaw (ara l-Artikoli 36 u 37 tal-Kapitolu V u l-premessa 47), ma humiex iddefiniti fir-Regolament Nru 1169/2011. Barra minn hekk, f’ċerti verżjonijiet lingwistiċi ta’ dan ir‑regolament, it-termini “volontarja” jew “fuq bażi volontarja” jintużaw ukoll (ara l-Artikolu 36 u l-premessi 30, 38, 41, 42, 47 u 58) (verżjoni Franċiża u dik Taljana). Huwa ċar li dawn it-termini qed jintużaw b’mod interkambjabbli. Fil-fatt, fil-parti l-kbira tal-verżjonijiet lingwistiċi, l-istess termini huma użati (ara l-verżjoni Ġermaniża, dik Griega u dik Ingliża). Ninnota wkoll li l-kliem “volontarja [fakultattiva]” (jew “volontarji”) ma għandhomx jiġu mfixkla mal-kelma “addizzjonali”. Fil-fatt, għalkemm dan ir-regolament armonizza l-leġiżlazzjonijiet nazzjonali tal-Istati Membri fir-rigward ta’ informazzjoni obbligatorja, din l‑armonizzazzjoni ma hijiex eżawrjenti, sa fejn l-Istati Membri jibqgħu liberi li jadottaw informazzjoni obbligatorja addizzjonali, skont il-kundizzjonijiet stabbiliti mill‑istess regolament (ara, f’dan ir-rigward, l-Artikolu 10 u l-Artikolu 35(2) tar-Regolament Nru 1169/2011, u l-konklużjonijiet tal-Avukat Ġenerali Hogan fil-kawża Groupe Lactalis (C‑485/18, EU:C:2020:592, punti 32 sa 34)).
   (
         18
      )	Premessa 17 tar-Regolament Nru 1169/2011.
   (
         19
      )	Dan ir-regolament fih ukoll “dispożizzjonijiet bażiċi”, fis-sens tal-Artikolu 1(1) tal-imsemmi regolament, jiġifieri l-“prinċipji ġenerali” tal-Kapitolu II u r-“rekwiżiti ġenerali” tal-Kapitolu III, li japplikaw ukoll għall-informazzjoni obbligatorja (ara, f’dan is-sens, is-sentenza tal‑4 ta’ Settembru 2019, Zentrale zur Bekämpfung unlauteren Wettbewerbs Frankfurt am Main (C‑686/17, EU:C:2019:659, punt 66))
   (
         20
      )	L-ewwel sentenza tal-Artikolu 9(1) tar-Regolament Nru 1169/2011.
   (
         21
      )	Ara l-premessa 30 tar-Regolament Nru 1169/2011.
   (
         22
      )	Ara l-premessa 41 tar-Regolament Nru 1169/2011.
   (
         23
      )	Ara l-premessi 30, 38, 41, 42 u 47 tar-Regolament Nru 1169/2011.
   (
         24
      )	Ara l-premessa 41 tar-Regolament Nru 1169/2011. F’dan ir-rigward, fil‑premessa 47 ta’ dan ir-regolament, huwa spjegat li “[l]-esperjenza turi li f’ħafna każijiet informazzjoni volontarja dwar l-ikel tingħata għad-detriment taċ-ċarezza tal-informazzjoni obbligatorja dwar l-ikel. Għalhekk, għandhom jiġu provduti kriterji biex jgħinu lill-operaturi fin-negozju tal-ikel u lill-awtoritajiet tal-infurzar biex joħolqu bilanċ bejn l-għoti ta’ informazzjoni obbligatorja dwar l-ikel u dik volontarja.”
   (
         25
      )	Ara l-premessa 42 tar-Regolament Nru 1169/2011.
   (
         26
      )	Artikolu 36(1) tar-Regolament Nru 1169/2011.
   (
         27
      )	Artikolu 36(2) tar-Regolament Nru 1169/2011.
   (
         28
      )	Ara l-punt 26 ta’ dawn il-konklużjonijiet.
   (
         29
      )	Ara l-Anness I tar-Regolament Nru 1169/2011, intitolat “Definizzjonijiet speċifiċi” imsemmija fil-punt 1 tal-Artikolu 2(4).
   (
         30
      )	Fil-fatt, id-dispożizzjonijiet relatati mal-(ħdax)-il dettal obbligatorju ieħor kollha jinsabu fit-taqsima 2 tal-Kapitolu IV.
   (
         31
      )	Id-distinzjoni bejn dikjarazzjonijiet “obbligatorji” u “volontarji” ma tirriżultax bħala tali mill-kliem tal-Artikolu 30 tar-Regolament Nru 1169/2011, iżda minn qari flimkien tal-paragrafu 1 tiegħu, li fih hemm riferiment għad-“dikjarazzjoni obbligatorja dwar in-nutrizzjoni”, mill-paragrafu 3 tiegħu, li fih hemm riferiment għall-“informazzjoni li […] tista’ tiġi ripetuta fiha”, u tal-premessa 41, li tindika li din tal-aħħar tista’ tiġi rrepetuta “fuq bażi volontarja”. Ara l-punt 27 ta’ dawn il‑konklużjonijiet.
   (
         32
      )	Ir-raba’ sentenza tal-premessa 41 tar-Regolament Nru 1169/2011.
   (
         33
      )	Ir-raba’ sentenza tal-premessa 41 tar-Regolament Nru 1169/2011.
   (
         34
      )	Artikolu 13(1) u (2) tar-Regolament Nru 1169/2011.
   (
         35
      )	Artikolu 2(2)(k) tar-Regolament Nru 1169/2011.
   (
         36
      )	Artikolu 34(1) u (2) tar-Regolament Nru 1169/2011. Kif tindika l-premessa 41 ta’ dan ir-regolament, “[s]abiex tattira lill-konsumatur medju u sabiex isservi l-għan informattiv li għalih iddaħħlet, […] l-informazzjoni pprovduta għandha tkun sempliċi u faċilment komprensibbli. Informazzjoni dwar in-nutrizzjoni parzjalment fil-linja viżiva ewlenija, komunement magħrufa bħala l-‘quddiem tal-pakkett’ u parzjalment fuq naħa oħra tal-pakkett, pereżempju fuq il-‘wara tal-pakkett’, tista’ toħloq konfużjoni għall-konsumaturi. Għaldaqstant, id-dikjarazzjoni dwar in‑nutrizzjoni għandha tkun fl-istess linji viżivi”.
   (
         37
      )	Artikolu 37 tar-Regolament Nru 1169/2011.
   (
         38
      )	Il-“linja viżiva ewlenija” hija ddefinita bħala “il-linja viżiva ta’ pakkett li x’aktarx li l-konsumatur jaraha ma l-ewwel daqqa t’għajn meta jixtri l-prodott u li tippermetti lill-konsumatur jidentifika prodott immedjatament fir-rigward tal‑karattru jew in-natura tiegħu u, jekk ikun japplika, skont l-isem tad-ditta tiegħu. Jekk pakkett ikollu diversi linji viżivi ewlenin identiċi, il-linja viżiva ewlenija tkun dik magħżula mill-operatur tan-negozju tal-ikel” [Ara l-Artikolu 2(2)(l) tar‑Regolament Nru 1169/2011].
   (
         39
      )	Artikolu 34(3) tar-Regolament Nru 1169/2011, li jirreferi għall-Artikolu 13(2) ta’ dan ir-regolament.
   (
         40
      )	Premessa 35 tar-Regolament Nru 1169/2011.
   (
         41
      )	L-ewwel subparagrafu tal-Artikolu 31(3) tar-Regolament Nru 1169/2011.
   (
         42
      )	It-tieni subparagrafu tal-Artikolu 31(3) tar-Regolament Nru 1169/2011.
   (
         43
      )	Skont l-Artikolu 30(1)(a) tar-Regolament Nru 1169/2011.
   (
         44
      )	Skont l-Artikolu 30(1)(b) tar-Regolament Nru 1169/2011.
   (
         45
      )	Skont l-Artikolu 34(1) tar-Regolament Nru 1169/2011.
   (
         46
      )	Skont l-Artikolu 34(2) tar-Regolament Nru 1169/2011.
   (
         47
      )	Skont l-Artikolu 30(3)(b), l-Artikolu 2(2)(l) u l‑Artikolu 34(3)(a) tar-Regolament Nru 1169/2011.
   (
         48
      )	Skont it-tieni subparagrafu tal-Artikolu 34(3) tar-Regolament Nru 1169/2011.
   (
         49
      )	Skont l-ewwel subparagrafu tal-Artikolu 31(3) tar-Regolament Nru 1169/2011.
   (
         50
      )	Ara, f’dan is-sens, is-sentenza tas-16 ta’ Lulju 2020, AFMB et (C‑610/18, EU:C:2020:565, punt 50).
   (
         51
      )	Ara l-Artikolu 1(3) tar-Regolament Nru 1169/2011.
   (
         52
      )	Ara l-Artikolu 1(4) tar-Regolament Nru 1169/2011.
   (
         53
      )	Ninnota li l-Kummissjoni hija awtorizzata tadotta atti delegati fir-rigward ta’ rekwiżiti addizzjoni għall-kummerċjalizzazzjoni ta’ prodotti fis-settur tal-frott u tal‑ħaxix [Ara s-sentenza tal-4 ta’ Settembru 2019, Zentrale zur Bekämpfung unlauteren Wettbewerbs Frankfurt am Main (C‑686/17, EU:C:2019:659, punti 63 u 69)].
   (
         54
      )	Ara l-punt 23 ta’ dawn il-konklużjonijiet. Ara, f’dan is-sens, is-sentenza tat-22 ta’ Settembru 2016, Breitsamer und Ulrich (C‑113/15, EU:C:2016:718, punt 67) u tal‑1 ta’ Ottubru 2020, Groupe Lactalis (C‑485/18, EU:C:2020:763, punt 43).
   (
         55
      )	Ara l-premessi 4 u 20 tar-Regolament Nru 1169/2011, u s-sentenza tal-1 ta’ Ottubru 2020, Groupe Lactalis (C-485/18, EU:C:2020:763, punt 41). Concernant le régime antérieur, Ara l-Arrêts du 4 juin 2015, Bundesverband der Verbraucherzentralen und Verbraucherverbände (C‑195/14, EU:C:2015:361, punt 33) u tat-30 ta’ Jannar 2020, Dr. Willmar Schwabe (C‑524/18, EU:C:2020:60, punt 35 u l-ġurisprudenza ċċitata).
   (
         56
      )	Dawn ir-rekwiżiti għandhom japplikaw ukoll għar-reklamar, jew għall‑preżentazzjoni tal-prodotti tal-ikel u b’mod partikolari għall-ippakkjar tagħhom (Ara l-Artikolu 7(4) tar-Regolament Nru 1169/2011).
   (
         57
      )	Ara l-Artikolu 1(1) u l-Artikolu 3(1) tar-Regolament Nru 1169/2011, moqrija fid‑dawl tal-premessi 1, 3 u 4 ta’ dan ir-regolament. Ara, f’dan is-sens, is-sentenzi tat‑12 ta’ Novembru 2019, Organisation juive européenne u Vignoble Psagot (C‑363/18, EU:C:2019:954, punti 52 u 53), u tal-1 ta’ Ottubru 2020, Groupe Lactalis (C‑485/18, EU:C:2020:763, punt 43).
   (
         58
      )	Ara, f’dan is-sens, is-sentenzi tat-22 ta’ Settembru 2016, Breitsamer und Ulrich (C‑113/15, EU:C:2016:718, punt 69), u tal-1 ta’ Ottubru 2020, Groupe Lactalis (C‑485/18, EU:C:2020:763, punt 44).
   (
         59
      )	Ara, f’dan is-sens, is-sentenzi tat‑12 ta’ Settembru 2000, Geffroy (C‑366/98, EU:C:2000:430, punti 18 sa 20); tal‑10 ta’ Settembru 2009, Severi (C‑446/07, EU:C:2009:530, punt 60), kif ukoll tal‑4 ta’ Ġunju 2015, Bundesverband der Verbraucherzentralen und Verbraucherverbände (C‑195/14, EU:C:2015:361, punt 35).
   (
         60
      )	Ara, f’dan is-sens, sentenzi tal-10 ta’ Settembru 2009, Severi (C‑446/07, EU:C:2009:530, punt 61 u l-ġurisprudenza ċċitata), u tal-4 ta’ Ġunju 2015, Bundesverband der Verbraucherzentralen und Verbraucherverbände (C‑195/14, EU:C:2015:361, punt 36).
   (
         61
      )	Ara, f’dan is-sens, is-sentenza tal-4 ta’ Ġunju 2015, Bundesverband der Verbraucherzentralen und Verbraucherverbände (C‑195/14, EU:C:2015:361, punti 39 u 40).
   (
         62
      )	Skont l-Artikolu 30(3)(b) tar-Regolament Nru 1169/2011.
   (
         63
      )	Ara l-premessa 35 tar-Regolament Nru 1169/2011.
   (
         64
      )	F’dan ir-rigward, mill-proċess sottomess lill-Qorti tal-Ġustizzja jirriżulta li jekk Dr. Oetker ikkwantifikat, fuq in-naħa ta’ quddiem tal-pakkett, il-porzjon użat billi indikat “= 100 g”, hija madankollu ma indikatx b’mod espliċitu n-“numru ta’ porzjonijiet” li jinsabu fil-pakkett. Għalhekk, ma iniex konvint li l-kundizzjonijiet previsti fl-Artikolu 33(1) tar-Regolament Nru 1169/2011 huma ssodisfatti.
   (
         65
      )	Ara l-punt 52 ta’ dawn il-konklużjonijiet.